Ashley Benson

Ashley Victoria Benson (s. 18. joulukuuta 1989 Anaheim, Kalifornia, Yhdysvallat) on yhdysvaltalainen näyttelijä ja malli, joka tunnetaan parhaiten Päivien viemää -saippuasarjan Abby Deveraux’na sekä Hanna Marinin roolista nuorten jännitys-draamasarjassa Valehtelevat viettelijät.

Tausta
Benson syntyi ja varttui Anaheimissä, Kaliforniassa. Hänen vanhempansa ovat Shannon Hart ja Jeff Benson, ja hänellä on sisko Shaylene, joka on vuoden vanhempi.
 
Benson on tanssinut neljävuotiaasta asti ja harrasti mm. balettia, jazztanssia ja hiphopia. Lapsena hän esiintyi musikaaleissa ja joulukirkossa. Benson oli katalogimallina ollessaan viisivuotias, ja kahdeksanvuotiaana hän pääsi Ford-mallitoimiston listoille.

Ura
Benson debytoi elokuvissa vuonna 2004 pienessä sivuroolissa elokuvassa 13 ja risat. Samana vuonna hän sai roolin saippuasarjasta Päivien viemää, jossa hän näytteli Jennifer ja Jack Deveraux’n tytärtä. Hän esiintyi sarjassa vuoteen 2007 asti ja lähti saatuaan pääroolin elokuvasta Anna palaa 4, joka julkaistiin suoraan DVD:lle.

Benson esiintyi 2000-luvulla useissa tv-sarjoissa, kuten Poliisipäällikkö Mannion, O.C. ja Seitsemäs taivas. Vuosina 2010–2017 hän näytteli Hanna Marinia, tyttöporukan ”diivaa”, nuorten jännityssarjassa Valehtelevat viettelijät. Vuonna 2013 Benson nähtiin Barney Stinsonin siskona sarjassa Ensisilmäyksellä (How I Met Your Mother).

Vuonna 2012 Benson esitti yhtä päärooleista elokuvassa Spring Breakers. Hänellä oli Lady Lisan, 1980-luvun suositun pelihahmon, rooli toimintaelokuvassa Pixels, joka sai ensi-iltansa Suomessa 7. elokuuta 2015.

Yksityiselämä 
Benson seurusteli huippumalli Cara Delevingnen kanssa vuoden 2018 toukokuusta lähtien.
Pari erosi huhtikuussa 2020.

Filmografia

Lähteet

Aiheesta muualla 

Yhdysvaltalaiset televisionäyttelijät
Vuonna 1989 syntyneet
Elävät henkilöt
Seulonnan keskeiset artikkelit
Yhdysvaltalaiset lapsinäyttelijät